b'\n_START_ARTICLE_\nVicki Baum\n_START_SECTION_\nPrivatliv\n_START_PARAGRAPH_\nHedwig Baum ble f\xc3\xb8dt inn i en j\xc3\xb8disk embetsmannsfamilie. Hun gikk p\xc3\xa5 l\xc3\xa6rerskole og studerte musikk ved konservatoriet til Gesellschaft der Musikfreunde i Wien. I perioden 1904 til 1910 var hun harpist ved det dav\xc3\xa6rende symfoniorkesteret i Gesellschaft der Musikfreunde._NEWLINE_Hun giftet seg f\xc3\xb8rste gang i 1906 med Max Prels. Etter skilsmissen flyttet hun til Tyskland og spilte i orkester i Darmstadt. I 1916 giftet hun seg med dirigenten Richard Lert. Paret fikk to s\xc3\xb8nner. Hun oppga sin egen musikkarri\xc3\xa8re for \xc3\xa5 f\xc3\xb8lge ektemannen p\xc3\xa5 hans reiser. I 1926 bodde hun i Berlin og arbeidet som redakt\xc3\xb8r for Ullstein-Verlag.\n_START_SECTION_\nForfatter\n_START_PARAGRAPH_\nVicki Baums gjennombrudd som forfatter var med Hotellet (Menschen im Hotel). Hun omarbeidet romanen til et skuespill, og i 1930 ble stykket uroppf\xc3\xb8rt i Berlin i Max Reinhardts Theater am Nollendorfplatz. Siden oppn\xc3\xa5dde det ogs\xc3\xa5 suksess p\xc3\xa5 andre scener i Europa og dessuten p\xc3\xa5 Broadway. Ogs\xc3\xa5 andre av Baums b\xc3\xb8ker var bestselgere og flere ble filmatisert._NEWLINE_Heltinnen i Baums romaner var ofte en s\xc3\xa5kalt \xc2\xabDen nye kvinnen\xc2\xbb (tysk: Die Neue Frau). Det dreide seg om en selvbevisst, selvstendig og selvfors\xc3\xb8rgende kvinne i Weimarrepublikken, slik som blant annet fremstilt i debutromanen Stud. chem. Helene Willf\xc3\xbcer. Avslutningen av f\xc3\xb8rste verdenskrig og overgangen fra keiserriket til den demokratiske Weimarrepublikken, f\xc3\xb8rte til endringer for mange kvinner. De overtok en rekke mannsyrker, fikk ta utdannelse og planlegge familien. Hovedsakelig var det imidlertid bare et mindre antall, allerede privilegerte kvinner, dette gjaldt for._NEWLINE_Begrepet Den nye kvinnen var f\xc3\xb8rst og fremst et borgerlig fenomen. Arketypen var en kvinne som hadde kort frisyre, r\xc3\xb8kte sigaretter og gikk i knelang k\xc3\xa5pe. Dette kvinne-forbildet ble imidlertid ikke verdsatt av den radikale kvinnebevegelsen, som ans\xc3\xa5 det som gammeldags._NEWLINE_I 1932 flyttet Baum og familien til USA. Hun arbeidet som forfatter av dreieb\xc3\xb8ker for Paramount Pictures, senere for Metro-Goldwyn-Mayer (MGM), men fikk ingen stor suksess med dette.'